অন্য একটি ঘোষিত উদ্দেশ্যও এ ক্ষেত্রে প্রণিধানযোগ্য। অর্থনীতিতে নগদ টাকার ব্যবহার হ্রাস। সেটি পূরণ হল কি? রিজার্ভ ব্যাঙ্ক অফ ইন্ডিয়ার পরিসংখ্যান অনুযায়ী, ২০০৯-১০ অর্থবর্ষের পর চলতি অর্থবর্ষেই অর্থনীতিতে ব্যবহৃত নগদ টাকার সর্বাধিক বৃদ্ধি, প্রায় ৩৭%। অতএব এটি সহজবোধ্য যে ভারতের মতো নগদ-প্রিয় দেশে স্রেফ নোট বাতিলের মাধ্যমে দৈনন্দিন জীবনচর্যার কোনও দীর্ঘস্থায়ী পরিবর্তন সম্ভব নয়। বিমুদ্রাকরণের পর থেকেই এটির ফলাফল নিয়ে যে বিতর্ক ও সমালোচনা, তার কোনও জুৎসই জবাব এখনও কেন্দ্রীয় সরকারের তরফে শোনা যায়নি, বরং সরকারি পরিসংখ্যান বিরোধীদের যুক্তিকেই সমর্থন জোগাচ্ছে। প্রশ্ন হল, সেই জবাবটি পেতে এবং তার সুফল আস্বাদনের জন্য দেশবাসীকে আর কত দিন অপেক্ষা করতে হবে।